**"זֶה צוֹם אֶבְחָרֵהוּ" - על תשובת הציבור בעשרת ימי תשובה**

**גיל:** חטיבת ביניים

**מטרות השיעור:**

* בחינת מקומה של התשובה האישית והחברתית כחלק משינוי, מדרך חדשה.
* ברור היבטים חברתיים וציבוריים במושג התשובה היהודי-ישראלי.

**מהלך השיעור**

1. **פתיח: סיפור המסמרים**

הסיפור מעלה את שאלת ה'אמת' שבסליחה. האם הצער שלי על מעשה שעשיתי מוחק את המעשה עצמו או את הפגיעה שהיתה? ברור שלא. החרטה יכולה למתן את הכאב אבל המעוות לא תמיד יכול לבוא על תיקונו. מצד שני, המסורת היהודית אינה רואה בחטא חלק ממהלך דטרמניסטי שיכול להסתיים רק בעונש, כמו בטרגדיות היווניות, אלא, היא מציעה מסלול לתיקון, גם אם חלקי.

בכיתה ניתן לדון במשל: האם הנמשל אופטימי או פסימי? האם הרעיון שמביע המשל מקובל על התלמידים או שהם רוצים להציע משל אחר לתהליך הסליחה.

בדף המקורות נשאלים התלמידים גם על המסמרים והחורים שיצרה המדינה. המדינה, פוגעת לפעמים באזרחיה (ביחיד או בציבור), וגם כאשר הפגיעה מסתיימת קשה לתקן את הנזק שכבר נעשה. יחד עם זאת ניתן לחשוב עם התלמידים על נושאים בהם המדינה אמנם יצרה פגיעה אך גם מנסה לתקן את הנזק שנגרם: הרחבת חוק חינוך חינם לגיל הרך, הקלות מס לאזורי פריפריה, סיוע לנכים בדרכים שונות, ועוד.

ניתן להמחיש את סיפור הפתיח, ולהמחיז אותו עם התלמידים. תפקידי המספר, החכם והתלמיד יחולקו ביניהם והם יעזרו בלוח ומסמרים. הסיפור המומחז פתוח לשינויים אפשר להציע לתלמיד רביעי להצטרף למחזה וכד'.

אפשרות להרחבת נושא חשבון הנפש האישי <http://www.youtube.com/watch?v=mNGy4obIVJo>

1. **לימוד בחברותות: חשבון נפש ציבורי**

עשרת ימי תשובה שתחילתם בראש השנה ושיאם ביום הכיפורים, הם ימים של חשבון נפש ושל תשובה. כפי שראינו בסיפור הסיני, בכל תשובה ישנה התחלה חדשה, אך שרידי העבר חקוקים בה.

לצד חשבון הנפש האישי של כל אדם ואדם עם עצמו, יש גם חשבון נפש ציבורי. תפילת הימים הנוראים נאמרת בציבור ובלשון רבים, וגם העוול שנעשה והתיקון הנדרש הם פעמים רבות מעשה של הרבים.

אנחנו בחרנו ללמוד על חשבון הנפש הציבורי מתוך שני מקורות:

* ההפטרה של יום הכיפוריםהלקוחה מישעיהו פרק נח, פסוקים ה-ח.
* 'חשבון נפש ישראלי חדש' קטע ממאמר מאת עמנואל לוינס

אנו מציעים ללמוד את המקורות בכתה ולנסות לבחון את משמעותם לציבוריות הישראלית כיום.

1. **במליאה:**

לחזור לשאלה האחרונה בה עסקו החברותות:

* עד כמה דברי ישעיהו מתקיימים כיום במדינת ישראל?
* אלו נושאים חברתיים נוספים צריכים לדעתם, להיות חלק מחשבון הנפש הציבורי?

בשיחה במליאה, כדאי להתמקד בנושאים המכתיבים את אורח חייו של הפרט אבל הם באחריות המדינה: האחריות לחינוך טוב ולעבודה המאפשרת להתפרנס בכבוד לכל אדם במדינה ועוד. כוונת הפרק להראות שיש לציבור, לחברה כולה, אחריות כלפי כל אחד מן הפרטים המרכיבים אותה. האחריות מתחילה אצל האדם כלפי עצמו אך היא איננה מספיקה והחברה נדרשת לדאוג לכל פרט בתוכה. ולכן עלינו כציבור, לערוך חשבון נפש קולקטיבי. עזרה לעני דרך קופת צדקה היא חלקית בלבד. העזרה שתשנה את המצב מן היסוד אפשרית בעיקר דרך שינוי סדרי עדיפויות של המדינה, שאנחנו האזרחים צריכים להשפיע עליהם.

מטרת השיחה במליאה היא לאסוף **חמישה** נושאים חברתיים אשר כלפיהם אזרחי מדינת ישראל צריכים לערוך חשבון נפש ולבדוק מה עוד החברה והמדינה יכולות לעשות בתחום. (למשל: מקומם של בעלי המוגבלויות בחברה, היחס למהגרי עבודה, מעמד תושבי הפריפריה וכד'). בסיום שלב זה יוצגו חמשת הנושאים וחברי המליאה יתחלקו לחמש חברותות על פי חמשת הנושאים לדיון.

1. **בחברותות:**

כל חברותא בוחנת את הנושא בו חברה לעומק. ניתן להיעזר בעיתונות הכתובה ובמידע מהרשת כדי להרחיב את הידיעות ולהעמיק בנושא.

על כל חברותא להציע שתי הצעות לשינוי עם הסבר לגבי היתרונות והחסרונות של כל אחת מההצעות וכן להוסיף מהלך אחד שחברי הקבוצה עצמה יכולים לעשות בעצמם מול הרשויות כדי לקדם את התחום בדרך הנראית להם נכונה.

דוגמא: הנושא שנבחר לעריכת חשבון נפש הוא היחס לעובדי קבלן במדינה.

ההצעות לשינוי הן: 1. .... 2. .......3. ....

מהלך שהקבוצה יכולה לעשות: לבדוק מול הנהלת בית הספר האם בבית הספר מועסקים עובדי קבלן ואם כן לבחון דרכים להפיכתם לעובדי בית הספר/ הרשות העירונית/ משרד החינוך וכד'.

**הערות למורה:**

1. הפעילות בנויה כך שניתן לקיים אותה במלואה אך ניתן ללמוד גם רק את חלקה הראשון ולהשתמש בדף הלימוד עם שני המקורות הראשונים בלבד: הסיפור הסיני ונבואת ישעיהו. במקרה כזה ישאר השיעור במימד התאורטי שלו אך עם השלכה על החברה בישראל (שאלה 4 לאחר דברי הנביא).
2. במידה ומתקיימת עבודה בחברותות בה בוחנים התלמידים את יכולתם לפעול בנושאים השונים כדאי להסב את תשומת לב התלמידים כי פניה לרשות יכולה להתבצע ברמות שונות: רשות בית ספרית, רשות עירונית ורשות ברמת המדינה. ניתן לבדוק עם התלמידים מה מייחד את הפנייה לכל אחת מרשויות אלו.

**רקע נוסף**

1. **ישעיהו פרק נח, פסוקים ה-ח. פירוש מילים קשות**

* **חרצובות**= קשרים, אזיקים.
* **פתח חרצובות רשע**= לפני הצום עליכם לפתוח את אזיקי הרשע, לשחרר את האסירים שנכלאו שלא בצדק.
* **מוטה**= מוט מעץ שהיו שמים על עורפה של בהמה, אליו היו קושרים עול מברזל. בפסוק שלנו, **מוטה** היא משל לשיעבוד.
* **התר אגודות מוטה**= לפני הצום עליכם להתיר ולשחרר את הקשרים הקושרים את המוטות לצווארי העבדים או העניים:
* **רצוץ**= שבור והרוס;
* **שלח רצוצים חופשים**= לפני הצום עליכם לשחרר לחופשי את העובדים השבורים מרוב עבודה;
* **וכל מוטה תנתקו**= לפני הצום עליכם לנתק לגמרי את המוטות, לשחרר את העבדים מהעול המוטל עליהם.

1. **תשובה של ציבור - מאמר**

הנביא ישעיהו, בדברים שנקראים בהפטרה ביום הכיפורים עצמו, מתריע בפני העם שלאלוהים אין עניין במנהגי האבלות והתענית שביום הצום, אלא בתיקון המעשים והפגמים החברתיים:

הֲכָזֶה יִהְיֶה צוֹם אֶבְחָרֵהוּ, יוֹם עַנּוֹת אָדָם נַפְשׁוֹ?;הֲלָכֹף כְּאַגְמֹן רֹאשׁוֹ, וְשַׂק וָאֵפֶר יַצִּיעַ--הֲלָזֶה תִּקְרָא-צוֹם, וְיוֹם רָצוֹן לַה'?!

**הֲלוֹא זֶה צוֹם אֶבְחָרֵהוּ: פַּתֵּחַ חַרְצֻבּוֹת רֶשַׁע, הַתֵּר אֲגֻדּוֹת מוֹטָה; וְשַׁלַּח רְצוּצִים חָפְשִׁים, וְכָל-מוֹטָה תְּנַתֵּקוּ. הֲלוֹא פָרֹס לָרָעֵב לַחְמֶךָ, וַעֲנִיִּים מְרוּדִים תָּבִיא בָיִת. כִּי-תִרְאֶה עָרֹם וְכִסִּיתוֹ, וּמִבְּשָׂרְךָ לֹא תִתְעַלָּם.**

אָז יִבָּקַע כַּשַּׁחַר אוֹרֶךָ, וַאֲרֻכָתְךָ מְהֵרָה תִצְמָח; וְהָלַךְ לְפָנֶיךָ צִדְקֶךָ, כְּבוֹד ה' יַאַסְפֶךָ. אָז תִּקְרָא וַה' יַעֲנֶה, תְּשַׁוַּע וְיֹאמַר הִנֵּנִי! אִם-תָּסִיר מִתּוֹכְךָ מוֹטָה, שְׁלַח אֶצְבַּע וְדַבֶּר-אָוֶן. וְתָפֵק לָרָעֵב נַפְשֶׁךָ, וְנֶפֶשׁ נַעֲנָה תַּשְׂבִּיעַ; וְזָרַח בַּחֹשֶׁךְ אוֹרֶךָ, וַאֲפֵלָתְךָ כַּצָּהֳרָיִם. (ישעיהו, נ"ח, ה'-י') :

גם בתקופת המשנה והתלמוד ניתן לראות התייחסות למעשה התשובה כאל מעשה אקטיבי של תיקון חברתי:

"סדר תעניות כיצד?...

זקן שבהם אומר לפניהם דברי כיבושין:

אחינו, לא נאמר באנשי נינוה "וירא אלוהים את שקם ואת תעניתם"

אלא: "וירא אלוהים את **מעשיהם,** כי שבו מדרכם הרעה".(יונה ג')

ובקבלה [בנבואה] מהו אומר? "וקרעו לבבכם, ואל [תקרעו] בגדיכם, ושובו אל ה' אלוהיכם" (יואל ב')" (משנה, תענית, א, א)

גם ישעיהו וגם המשנה דוחים את הסממנים החיצוניים של התשובה. הצום, השק והאפר, קריעת הבגדים, הם מעשים סמליים שאמורים להוביל את האדם והחברה לתהליך מהותי של בירור. תשובה משמעותה שינוי פנימי המוביל לשינוי התנהגותי, קריעת הלב תביא לדאגה לשכבות החלשות, לרגישות כלפי החלש בחברה.

"אמר אביי: מן הבוקר עד חצי היום [של התענית] מעיינים אנחנו בענייני העיר,

מכאן ואילך רבע היום אנו קוראים בתורה ובנביאים,

ומכאן ואילך מבקשים רחמים, שנאמר: ויקומו ויקראו בספר התורה. (תלמוד בבלי, תענית, דף י"ב ע"ב)

מסביר רש"י כאן:

"דרישה וחקירה לבדוק במעשיהם, בעסקי בני העיר, אם גזל וחמס ביניהם, ומפייסים אותם",

זו התפיסה של תענית ציבור בקהילה: מחצית היום מוקדשת לבירור הבעיות של הצדק - איך לתקן את החיים בתוך העיר? אחר כך קוראים בתורה כדי לבסס את הדרך שנבחרה לתיקון, ולבסוף מבקשים רחמים בתפילה, אולי כדי שתהיה סייעתה דשמיא לפעולה הזו. מתוך שהתענית איננה נעשית בפרטיות, כל אדם לעצמו, אלא מתקיימת כאשר בני העיר לומדים ומתפללים יחד, ברור שהחזרה בתשובה והתיקון החברתיים מוטלים על הציבור כציבור ולא רק על היחידים המרכיבים אותו. לחברה יש חיים משל עצמה ואחריות מיוחדת כלפי הפרטים בה. היחיד צריך לתקן את דרכו בתוך החברה אך גם החברה המורכבת מאותם יחידים מחויבת לכל פרט בתוכה.

(מעובד עפ"י מאמר מאתר שיטים <http://www.chagim.org.il/ListPages.aspx?catid=797> )

1. **עמנואל לוינס (1906- 1995( פילוסוף יהודי-צרפתי.**

לוינס נולד בקובנה שבליטא להורים שומרי מסורת, בשנת 1930 הפך לאזרח צרפתי והחל ללמוד באוניברסיטה. במלחמת העולם השנייה גויס לוינס לצבא הצרפתי, כששוחרר ושב לצרפת גילה שכל משפחתו בליטא, הורים ושני אחים, נרצחה על ידי הנאצים.  
לוינס התמנה למנהל בית ספר ברשת "אליאנס", תפקיד אותו מילא עד שהתקבל להוראה באוניברסיטת פואטייה ב-1961.

בשנים שלאחר המלחמה פגש לוינס מורה מסתורי שכונה "מר שושני", שלימד אותו תלמוד. לוינס למד ממנו בצורה אינטנסיבית במשך כמה שנים עד שזה נעלם.

לוינס הוזמן להרצות באופן קבוע בכנס השנתי לאינטלקטואלים היהודים בצרפת, והחל מהכנס השלישי (1960) הציג את "הקריאות התלמודיות" שלו. מאז ועד למותו בנר שמיני של חנוכה תשנ"ו (1995) כתב לוינס ספרים ומאמרים רבים המבהירים את שיטתו ומסבירים דברים שונים לפיה.

**משנתו:** לוינס ידוע בעיקר כפילוסוף של ה"אחר" או "האחרות". האחרות, מעצם היותה לא מוכרת ובלתי צפויה, היא מאיימת. לפי לוינס, מכיוון שה"פנייה" של ה"אחר" אל ה"אני" היא צו אלוהי, התנהגות מוסרית היא למעשה התנהגות דתית. הוא טוען שהדת והמוסר שזורים זו בזה, והמוסר הוא גרעין הדת. לדעת לוינס "יראת האדם" משמעה והתנהגות מוסרית כלפיו משמעה "יראת האל".  
לכן, לפי לוינס עלינו להתנהג לפי ערך של "הומניזם האדם האחר". החופש של האדם מתקשר לאחריות החברתית שלו כלפי ה"אחר". לוינס ראה ביהדות את הדת שמובילה את ערכי "הומניזם האדם האחר" ואת ערכי החופש של האדם מתקשרים לאחריות החברתית כלפי האחר.

**"זֶה צוֹם אֶבְחָרֵהוּ" - על תשובת הציבור בעשרת ימי תשובה**

**אגדה סינית: בקשת סליחה**

לפני שנים רבות חי בסין חכם גדול ושמו צ'אנג. היו לו תלמידים רבים, אחד מהם היה קונג, שנודע כעצלן. יום אחד קרא לו צ'אנג ואמר: "בני אתה מבזבז את זמנך. אינך לומד. מעתה כל יום שאינך לומד אתקע מסמר אחד בקיר. בסוף השנה תספור את המסמרים ותדע כמה ימים בזבזת". בסוף השנה, היו בקיר 365 מסמרים!

ראה קונג את המסמרים הרבים ורצה לתקן את דרכו. בא אל צ'אנג ואמר:"מורי, עכשיו אלמד". ואמנם שקד על לימודיו. התחיל צ'אנג מוציא את המסמרים מהקיר. בכל יום היה מוציא מסמר אחד. בסוף השנה אמר קונג בשמחה: "מורי, כבר אין אף מסמר בקיר! הרי שתיקנתי מה שקלקלתי". הסתכל צ'אנג בעצב על הקיר ואמר: "נכון בני. מסמרים בקיר-אין, אך החורים נשארו בו".

**אגדה סינית [מקור לא ידוע] עיבד: אברהם שטאל, בתוך: מפתח הל"ב לשעת חינוך, משרד החינוך, 2008**

1. חשבו, מהם המסמרים והחורים שלכם מהשנה שעברה? אפשר להכין (על דף נפרד וסודי) רשימה של טעויות אישיות אלו.
2. מאלו מסמרים וחורים תרצו להימנע בשנה הבאה? אפשר לסמן על הדף את האתגרים שמזמנות הטעויות של השנה שעברה.

**לימוד בחברותא: חשבון נפש**

עשרת ימי תשובה שתחילתם בראש השנה ושיאם ביום הכיפורים, הם ימים של חשבון נפש ושל תשובה. לפניכם קטע מתוך ההפטרה שקוראים ביום הכיפורים.

כאשר פונה העם אל הנביא ושואל מדוע אלוהים לא מקבל את הצום שהם צמים ביום הכיפורים עונה להם הנביא:

הֲכָזֶה יִהְיֶה צוֹם אֶבְחָרֵהוּ, יוֹם עַנּוֹת אָדָם נַפְשׁוֹ?

הֲלָכֹף כְּאַגְמֹן רֹאשׁוֹ וְשַׂק וָאֵפֶר יַצִּיעַ,

הֲלָזֶה תִּקְרָא צוֹם וְיוֹם רָצוֹן לַה’?!.

הֲלוֹא זֶה צוֹם אֶבְחָרֵהוּ:

פַּתֵּחַ חַרְצֻבּוֹת רֶשַׁע, הַתֵּר אֲגֻדּוֹת מוֹטָה וְשַׁלַּח רְצוּצִים חָפְשִׁים וְכָל מוֹטָה תְּנַתֵּקוּ.

הֲלוֹא פָרֹס לָרָעֵב לַחְמֶךָ וַעֲנִיִּים מְרוּדִים תָּבִיא בָיִת  כִּי תִרְאֶה עָרֹם וְכִסִּיתוֹ וּמִבְּשָׂרְךָ לֹא תִתְעַלָּם.

**ישעיהו פרק נח, פסוקים ה-ח**

1. מהו לדעת הנביא, הצום הרצוי על ידי האלוהים? מדוע לדעתכם דווקא צום זה רצוי?
2. מנו התנהגויות ראויות שרק כאשר הן תתקיימנה הצום יתקבל.
3. האם התנהגויות אלו הן רק מעשה של היחיד או שהן מחייבות התארגנות חברתית? נמקו את תשובתכם.
4. חשבו, מה עליכם לעשות כדי שחשבון הנפש שלכם ביום כיפור יהיה משמעותי? מה על הציבור לעשות?

**חשבון נפש ישראלי חדש** **עמנואל לווינס**

חשיבותה של מדינת ישראל איננה בקיומה של הבטחה עתיקה, ואף לא בראשיתה של תקופת ביטחון חומרי שהיא עשויה לציין...  **אלא בהזדמנות הניתנת סוף סוף למימוש תורתה החברתית של היהדות**. העם היהודי השתוקק לארצו ולמדינתו לא על שום העצמאות חסרת התוכן שציפתה לו בהן, אלא על שום יצירת חייו שיכול היה להתחיל בה סוף סוף... אחרי הכל היה זה איום להיות העם היחיד המגדיר עצמו באמצעות תורת צדק והיחיד שאינו מסוגל ליישמה. זהו הקרע וזהו המובן של הגולה.

**מתוך המאמר: "מדינת ישראל ודת ישראל", בספר: חירות קשה, הוצאת רסלינג, תל- אביב, 2007, עמ' 293**

1. מה החידוש שבקיומה של המדינה על פי לווינס?
2. עד כמה תורמים דברים של ישעיהו הנביא ל "תורה החברתית של היהדות"?
3. לאור תשובותיכם עד כה, לאיזה חשבון נפש מחויבת לדעתכם, המדינה מדי שנה בימים הנוראים?
4. האם במדינת ישראל מתקיימים דברי הנביא :   
   **"הֲלוֹא פָרֹס לָרָעֵב לַחְמֶךָ וַעֲנִיִּים מְרוּדִים תָּבִיא בָיִת  כִּי תִרְאֶה עָרֹם וְכִסִּיתוֹ וּמִבְּשָׂרְךָ לֹא תִתְעַלָּם".**פרטו: באלו מצבים מתקיים הפסוק? מתי אינו מתקיים? אלו חוקים מטרתם ליישם את דרישות הנביא? אלו חוקים מקשים על יישום דרישות אלו?